《送僧祖麟游龙会》
宋代·王庭圭

大仰古禅窟，秀色摩穹苍。蜿蜒属龙会，半壁开宝坊。

中有寂寞人，宴坐花雨傍。杜门不说法，碧眼照胡床。

子昔喜行脚，拄杖走四方。所至螺鼓闹，正作佛事忙。

是中不可住，令人心发狂。却寻龙会山，夜深闻妙香。

起望山上月，千山同一光。从来远行客，终必还故乡。

便当随月归，急扫松下房。芒屩傥已具，留钱办茶汤。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。